CELEX: 32019D1282
Language: et
Date: 2019-07-29 00:00:00
Title: Komisjoni rakendusotsus (EL) 2019/1282, 29. juuli 2019, millega tunnistatakse kehtetuks rakendusotsus 2014/246/EL, millega tunnistatakse Argentina õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega (EMPs kohaldatav tekst)

30.7.2019   
               
               
                  ET
               
               
                  Euroopa Liidu Teataja
               
               
                  L 201/37
               
            
         KOMISJONI RAKENDUSOTSUS (EL) 2019/1282,
         29. juuli 2019,
         millega tunnistatakse kehtetuks rakendusotsus 2014/246/EL, millega tunnistatakse Argentina õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eriti selle artikli 5 lõiget 6,
         ning arvestades järgmist:
         
                     (1)
                  
                  
                     Määruse (EÜ) nr 1060/2009 artikli 5 lõikega 6 on komisjonile antud õigus võtta vastu samaväärsust kinnitav otsus, milles märgitakse, et kolmanda riigi õigus- ja järelevalveraamistikuga on tagatud, et kõnealuses kolmandas riigis tegevusloa saanud või registreeritud reitinguagentuurid täidavad õiguslikult siduvaid nõudeid, mis on samaväärsed kõnealusest määrusest tulenevate nõuetega ning mille suhtes kohaldatakse kõnealuses kolmandas riigis tulemuslikku järelevalvet ja täitemeetmeid. Selleks et kolmanda riigi õigus- ja järelevalveraamistikku saaks lugeda samaväärseks, peavad olema täidetud vähemalt määruse (EÜ) nr 1060/2009 artikli 5 lõikes 6 sätestatud kolm tingimust.
                  
               
                     (2)
                  
                  
                     Komisjon võttis 28. aprillil 2014 vastu rakendusotsuse 2014/246/EL, (2) milles tõdeti, et need kolm tingimust on täidetud, ja loeti Argentina reitinguagentuuride õigus- ja järelevalveraamistik samaväärseks sel ajal kehtinud määruse (EÜ) nr 1060/2009 nõuetega.
                  
               
                     (3)
                  
                  
                     Argentina õigus- ja järelevalveraamistikuga on endiselt täidetud algselt määruse (EÜ) nr 1060/2009 artikli 5 lõikes 6 sätestatud kolm tingimust. Ent Euroopa Parlamendi ja nõukogu määrusega (EL) nr 462/2013 (3) kehtestati liidus registreeritud reitinguagentuuridele täiendavad nõuded, millega muudeti nende reitinguagentuuride õigus- ja järelevalvekord rangemaks. Muu hulgas sisaldavad täiendavad nõuded reitinguagentuuridele kehtestatud õiguslikult siduvaid norme reitinguväljavaadete, huvide konfliktide juhtimise, konfidentsiaalsusnõuete, reitingumeetodite kvaliteedi ning krediidireitingute esitamise ja avalikustamise kohta.
                  
               
                     (4)
                  
                  
                     Määruse (EL) nr 462/2013 artikli 2 teise lõigu punkti 1 alapunkti b kohaselt kohaldatakse kolmanda riigi õigus- ja järelevalveraamistiku samaväärsuse hindamisel täiendavaid nõudeid alates 1. juunist 2018.
                  
               
                     (5)
                  
                  
                     Seda silmas pidades küsis komisjon 13. juulil 2017 nõu Euroopa Väärtpaberiturujärelevalvelt (edaspidi „ESMA“) selle kohta, kas muu hulgas Argentina õigus- ja järelevalveraamistik on samaväärne määrusega (EL) nr 462/2013 kehtestatud täiendavate nõuetega, ja hinnangut selle kohta, kas võimalikud erinevused on olulised.
                  
               
                     (6)
                  
                  
                     ESMA järeldas 17. novembril 2017 avaldatud tehnilises nõuandes, et Argentina õigus- ja järelevalveraamistiku sätetest ei piisa, et saavutada määrusega (EL) nr 462/2013 kehtestatud täiendavate nõuete eesmärke.
                  
               
                     (7)
                  
                  
                     Määrusega (EL) nr 462/2013 on määruse (EÜ) nr 1060/2009 artikli 3 lõike 1 punkti w lisatud reitinguväljavaate määratlus ja laiendatud teatavaid krediidireitingute suhtes kohaldatavaid nõudeid reitinguväljavaadetele. Kuigi reitinguväljavaated on krediidireitingute turu osa, ei sisalda Argentina õigus- ja järelevalveraamistik neid käsitlevaid sätteid. Kuna reitinguväljavaated ei kuulu riikliku väärtpaberikomisjoni („Commission Nacional de Valores“, CNV) poolt reitinguagentuuride üle tehtava järelevalve alla, ei saa CNV reitinguväljavaadetega seotud teavet nõuda.
                  
               
                     (8)
                  
                  
                     Selleks et parandada reitinguagentuuride tajutud sõltumatust reitingu saanud üksustest, laiendatakse määrusega (EL) nr 462/2013 määruse (EÜ) nr 1060/2009 artikli 6 lõike 4, artiklite 6a ja 6b sätteid huvide konflikti kohta nendele huvide konfliktidele, mille põhjustavad aktsionärid või osanikud, kes omavad reitinguagentuuris märkimisväärset positsiooni. Argentina õigus- ja järelevalveraamistikus nõutakse, et reitinguagentuur kehtestaks piisavad ja tulemuslikud organisatsioonilised ja haldusmenetlused, et huvide konflikte vältida, avastada, kõrvaldada ja avalikustada. Siiski ei nõuta Argentina õigus- ja järelevalveraamistikus sõnaselgelt, et reitinguagentuurid arvestaksid aktsionäridega seotud huvide konflikte. Seega puuduvad nõuded, mis keelaksid reitinguagentuuril anda krediidireitingut üksusele, millele kuulub üle 10 % tema aktsiatest, või osutada konsultatsiooni- või nõustamisteenuseid üksusele, millele kuulub üle 5 % tema aktsiatest.
                  
               
                     (9)
                  
                  
                     Määrusega (EL) nr 462/2013 on kehtestatud uued sätted, millega tagatakse, et konfidentsiaalset teavet kasutatakse ainult krediidireitingualaseks tegevuseks ning seda kaitstakse pettuse, varguse või väärkasutamise eest. Sel eesmärgil on määruse (EÜ) nr 1060/2009 artikli 10 lõikes 2a nõutud, et kuni krediidireitingute, reitinguväljavaadete ja nendega seotud teabe avalikustamiseni, käsitaksid reitinguagentuurid neid siseteabena. Argentina õigus- ja järelevalveraamistikus on kehtestatud üksikasjalikud nõuded selle kohta, mida reitinguagentuurid peavad tegema, et kaitsta nende valduses olevat emitentidega seotud konfidentsiaalset teavet. Seega on olemas usaldusväärne raamistik, mis kaitseb konfidentsiaalse teabe väärkasutamise eest.
                  
               
                     (10)
                  
                  
                     Määrusega (EL) nr 462/2013 on soovitud parandada reitingumeetodite läbipaistvust ja kvaliteeti. Sellega on määruse (EÜ) nr 1060/2009 I lisa D jao I alajao punktis 3 pandud reitinguagentuuridele kohustus anda reitingu saanud üksusele enne krediidireitingu või reitinguväljavaate avaldamist võimalus juhtida reitinguagentuuri tähelepanu võimalikele faktilistele vigadele. Argentina õigus- ja järelevalveraamistik ei kohusta reitinguagentuure andma reitingu saanud üksusele enne avaldamist võimalust krediidireitingu faktikontrolliks. Nii investorite kaitse huvides kui ka selleks, et tagada turu viivitamata teavitamine krediidireitingu igasugusest muutusest, tuleb reiting avaldada niipea, kui reitingukomitee on selle heaks kiitnud.
                  
               
                     (11)
                  
                  
                     Määrusega (EL) nr 462/2013 on kehtestatud määruse (EÜ) nr 1060/2009 artikli 8 lõikes 5a, lõike 6 punktides aa ja ab ning lõikes 7 kaitsemeetmed, millega tagatakse, et reitingumeetodite muutmine ei muuda neid vähem rangeks. Argentina õigus- ja järelevalveraamistiku ning liidu raamistiku vahel on märkimisväärseid erinevusi. Kuigi Argentina õigus- ja järelevalveraamistikus nõutakse, et krediidireitingute andmisel tuleb järgida avaldatud meetodeid ja et meetodid vaadataks korrapäraselt läbi, ei ole sõnaselgelt sätestatud, et reitinguagentuuridel on meetodi muutmise või vigade parandamise osas konsulteerimiskohustus. Samuti ei nõuta kõikide mõjutatud reitingu saanud üksuste teavitamist reitingumeetodite vigadest.
                  
               
                     (12)
                  
                  
                     Määrusega (EL) nr 462/2013 on karmistatud krediidireitingute esitamise ja avalikustamise nõudeid. Määruse (EÜ) nr 1060/2009 artikli 8 lõike 2 ja I lisa D jao I alajao punkti 2a kohaselt peab reitinguagentuur reitingumeetodite, mudelite ja põhiliste hindamiseelduste avalikustamisel nendega koos esitama selged ja kergesti mõistetavad juhised, milles selgitatakse eeldusi, parameetreid, piiranguid ja võimalikku ebaselgust, mis on seotud krediidireitingu andmisel kasutatud mudelite ja reitingumeetoditega. Argentina õigus- ja järelevalveraamistik sisaldab sätteid, millega tagatakse, et reitinguagentuurid esitavad krediidireitingute kasutajatele reitingute mõistmiseks piisavad juhised. Siiski ei ole sõnaselgelt nõutud, et reitinguagentuurid esitaksid üksnes teavet, mis on üksuse krediidireitingu jaoks oluline. Samuti ei ole kohustust, et reitinguagentuur peab krediidireitingus märkima, et krediidireiting on reitinguagentuuri arvamus ja sellele tuleks tugineda piiratud määral.
                  
               
                     (13)
                  
                  
                     Selleks et tugevdada konkurentsi ja piirata reitinguagentuuride sektoris huvide konflikti tekkimise võimalusi, on määrusega (EL) nr 462/2013 kehtestatud määruse (EÜ) nr 1060/2009 I lisa E jao II alajaos nõue, et krediidireitingute ja kõrvalteenuste eest reitinguagentuuride võetavad tasud ei oleks diskrimineerivad ja põhineksid tegelikel kuludel. Selles on reitinguagentuuridelt nõutud teatud finantsteabe avalikustamist. Argentina õigus- ja järelevalvekorras nõutakse üksnes, et reitinguagentuurid esitaksid reguleerivale asutusele teabe reitinguteenuste eest igalt kliendilt võetud tasude kohta, eristades üksust ja/või instrumenti ja väärtpaberit. Reitinguagentuurid peavad oma veebisaidil avalikustama reitinguteenuste miinimum- ja maksimumtasud, et tagada klientide õiglane kohtlemine, kuid ei nõuta klientidelt võetavate tasude kulupõhisust ega seda, et need ei oleks diskrimineerivad.
                  
               
                     (14)
                  
                  
                     Uuritud tegurite põhjal ei vasta Argentina reitinguagentuuride õigus- ja järelevalveraamistik kõigile määruse (EÜ) nr 1060/2009 artikli 5 lõike 6 teises lõigus sätestatud samaväärsuse tingimustele. Seetõttu ei saa seda lugeda samaväärseks kõnealuse määrusega kehtestatud õigus- ja järelevalveraamistikuga.
                  
               
                     (15)
                  
                  
                     Seetõttu tuleks rakendusotsus 2014/246/EL kehtetuks tunnistada.
                  
               
                     (16)
                  
                  
                     Käesoleva otsusega ette nähtud meetmed on kooskõlas Euroopa väärtpaberikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsus 2014/246/EL tunnistatakse kehtetuks.
         
         
            Artikkel 2
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 29. juuli 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 302, 17.11.2009, lk 1.
         
            (2)  Komisjoni 28. aprilli 2014. aasta rakendusotsus 2014/246/EL, millega tunnistatakse Argentina õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega (ELT L 132, 3.5.2014, lk 68).
         
            (3)  Euroopa Parlamendi ja nõukogu 21. mai 2013. aasta määrus (EL) nr 462/2013, millega muudetakse määrust (EÜ) nr 1060/2009 reitinguagentuuride kohta (ELT L 146, 31.5.2013, lk 1).